Mette Fruensgaard og Annette Terp er kvinderne bag Art By Me. Drømmen om keramikcaféen har eksisteret længe.

Farver i alverdens afskygninger er linet op som en buffet. På hylderne står hvide figurer af alle slags – klar til at blive malet og brændt. Rundt omkring ved bordene sidder gæster og maler koncentreret. Sådan har det været de seneste ni måneder i keramikcaféen på Dannebrogsgade i Aalborg. En café, som indehaverne Mette Fruensgaard og Annette Terp har drømt om i flere år, mens de har arbejdet som kolleger i tandplejen i Aalborg Kommune. - Vi talte om, at vi gerne ville være selvstændige med noget kreativt. Det har været en kæmpe rejse, siger Mette Fruensgaard. Annette Terp fremhæver BusinessAalborg som en uundværlig rejsepartner, der har sørget for sparring, og som har stillet kritiske spørgsmål. På den måde blev de to kvinder bedre forberedt på livet som selvstændige. Idéen om en keramikcafé fik kvinderne fra udlandet, hvor det ifølge dem er et stort hit. - Vi var lidt spændte på, om nordjyderne ville tage på café og male keramik – men det ser sådan ud, siger Annette Terp. Nu har de to kvinder sagt jobbet ved tandplejen op for at være caféindehavere på fuld tid. Selvom drømmen er gået i opfyldelse, og de synes, at det går godt, er de ikke færdige med at drømme. - Man skal altid drømme, og vi har mange ting i ærmet. Vi stopper ikke her, siger Annette Terp.